
	[bookmark: _GoBack]Относно раздел 1 „Проблем/проблеми за решаване“:
Описанието на проблемите е кратко и общо. Предвид че се предвижда преструктуриране и прецизиране на функциите на дирекции от специализираната и обща администрация, предлагаме в този раздел да се включи подробно описание на актуалното състояние на организационната структура на Министерството на икономиката и индустрията (дирекции, численост и т.н.).
В подточка 1.3 следва да се посочи дали са били извършени вътрешни анализи, включително и функционален анализ на структурите. Тази информация е необходима, за да се изяснят причините за възникването на проблемите и какво е желаното положение, до което трябва да се достигне. 
Напомняме, че в раздел 1 се посочат и описват единствено констатираните проблеми, а конкретните предложения за промени в устройствения правилник следва да се включат в раздел  4 при представянето на Вариант 2.
Относно раздел 4 „Варианти на действие. Анализ на въздействията“:
Необходимо е вариантите на действие да бъдат добре изложени и разяснени. Следва да се има предвид, че във Вариант 1 „Без действие“ се разглеждат действащите правни норми, актуалното състояние на структурите, численост, функции на административните звена, а при представянето на Вариант 2 подробно се описват промените в щатната численост на конкретните структурни звена и предлаганите структурни промени, които трябва да бъдат съобразени с насоките от т. VI от настоящото становище. 
Относно раздел 11 „Информационни източници“: 
В този раздел предлагаме да се посочат източниците на информация за извършване на оценката (анализи, доклади и други). За източниците, които са достъпни в интернет, предлагаме да се включат хиперлинкове. 
Насоки за законосъобразно структуриране на администрацията:
1. При определяне на числеността е необходимо да бъдат съобразени разпоредбите на §16 от Закона за изменение и допълнение на Закона за администрацията, обн. ДВ, бр. 15 от 2012 г. и Механизма за извършване на компенсирани промени в рамките на числеността на персонала на администрацията на изпълнителната власт, одобрен с решението по т.3 от Протокол № 66 от заседанието на Съвета за административната реформа на 6 декември 2021 г.
2. При структурирането на общата администрация да бъдат съобразени разпоредбите на чл. 7 от Закона за администрацията.
3. При вътрешното структуриране да бъдат съобразени нормативите за численост, предвидено в Наредбата за прилагане на Класификатора на длъжностите в администрацията.
4. Да бъде установено разпределението на работното време съгласно чл. 51 и чл. 52 от Закона за държавния служител и др. 
5. Да бъдат спазени указанията съгласно писмо № 02.04-231 от 14 юли 2023 г. на главния секретар на Министерския съвет до главните секретари на министерствата и др.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

